b'\n_START_ARTICLE_\nDrastrup (Essenb\xc3\xa6k Sogn)\n_START_SECTION_\nEtymologi\n_START_PARAGRAPH_\nI middelalderlige stednavne betyder efterleddet -trup \xe2\x80\x9dudflytterbebyggelse\xe2\x80\x9d.\n_START_SECTION_\nForhistorie\n_START_PARAGRAPH_\nI det nuv\xc3\xa6rende Drastrup er der fundet rester af en rundh\xc3\xb8j fra oldtiden.\n_START_SECTION_\nMiddelalderen\n_START_PARAGRAPH_\nDrastrup kendes fra den 16. september 1465, da dens b\xc3\xb8nder var f\xc3\xa6stere for Essenb\xc3\xa6k Kloster.\n_START_SECTION_\nNyere tid\n_START_PARAGRAPH_\nEfter Reformationen konfiskeredes Essenb\xc3\xa6k Kloster og dets gods i 1540 af kongen, og da bl.a. Drastrup den 22. august 1661 erhvervedes fra kongen af Hans Friis, var der seks g\xc3\xa5rde i landsbyen. Dens placering p\xc3\xa5 mor\xc3\xa6nebakker viser at man prioriterede agerbrug der, men man holdt nok kv\xc3\xa6g p\xc3\xa5 engene nedenfor landsbyen._NEWLINE_I 1682 bestod landsbyen af 6 g\xc3\xa5rde. Det samlede dyrkede areal udgjorde 324,6 t\xc3\xb8nder land skyldsat til 43,70 t\xc3\xb8nder hartkorn. Dyrkningsformen var gr\xc3\xa6smarksbrug med t\xc3\xa6gter. _NEWLINE_Hans Friis gav den 18. marts 1695 Essenb\xc3\xa6k Ladeg\xc3\xa5rd, inkl. tilliggende gods, til sin nev\xc3\xb8 Christian Friis, som den 15. februar 1726 indlemmede dem i stamhuset Tustrup. Den 30. oktober 1782 gav kongen lov til at s\xc3\xa6lge godset, og ved auktion p\xc3\xa5 Tustrup den 18. december 1783 solgtes Essenb\xc3\xa6k Ladeg\xc3\xa5rd til Christian Kallager. Sk\xc3\xb8det blev underskrevet den 11. juni 1785. _NEWLINE_Allerede den 10. juni 1787 solgte han den dog til Peter Severin F\xc3\xb8nns og Johan Frederik Car\xc3\xb8e. Det \xc3\xa5r var der i Drastrup seks g\xc3\xa5rde, et bol og to huse, i hvilke der boede 87 personer. Inden slutningen af det f\xc3\xb8lgende \xc3\xa5r solgtes landsbyen til f\xc3\xa6sterne der, som udstykkede den til hver is\xc3\xa6r._NEWLINE_En nybygget skole \xc3\xa5bnedes i Drastrup den 1. marts 1859, og Drastrup Brugsforening etableredes i 1900. _NEWLINE_I landsbyen \xc3\xa5bnede Virring-Essenb\xc3\xa6k Kommune og \xc3\x85rslev-H\xc3\xb8rning Kommune den 1. september 1959 S\xc3\xb8nderhald herreds Forbundsskole, ogs\xc3\xa5 kaldet S\xc3\xb8nderhaldskolen, og den 1. februar 1960 lukkedes den tidligere skole der som s\xc3\xa5dan. Drastrup Brugsforening nedlagdes i 1965, men ved S\xc3\xb8nderhaldskolen anlagdes i 1968 en sportsplads og et klubhus.  _NEWLINE__NEWLINE_Fra den 28. februar 1973 bestemte S\xc3\xb8nderhald Kommune at udvide boligomr\xc3\xa5det Assentoft \xc3\x98st med bl.a. dele af Drastrup, inkl. S\xc3\xb8nderhaldskolen,  s\xc3\xa5 landsbyen nu er ved at v\xc3\xa6re omringet af Assentoft. Landsbymilj\xc3\xb8et, med flere g\xc3\xa5rdanl\xc3\xa6g, er dog relativt velbevaret.\n_START_SECTION_\nGeografi\n_START_PARAGRAPH_\nLandskabet i og omkring Drastrup er relativt fladt, med f\xc3\xa5 bakker.'